
Privind aprobarea devizului pentru finalizarea investitiei „Reamenajare Parcul Poporului” din Municipiul Timişoara

Prin Hotarârea Consiliului Local nr. 499/31.10.2006 a fost aprobata valoarea pentru realizarea investitiei, cu indicatorii tehnici specificati in anexe la hotarare, respectiv realizarea investitiei la o valoare totala de 811.735,60 lei, inclusiv TVA, pentru obiectivul de investiţie „Reamenajare Parcul Poporului”.
Prin contractul de executie lucrări cu numărul. 253/30.12.2008, incheiat cu SC HORTICULTURA SA ca lider de contract şi SC NIMB SA ca asociat au demarat lucrările de reamenajare la parcul Poporului.
Având în vedere că proiectul tehnic nr. AP-0712 a fost elaborat în anul 2007 iar ordinul de începere a lucrărilor de execuţie s-a dat în data de 05.06.2009, trecând astfel un interval de doi ani de zile de la data întocmirii proiectului şi începerea efectivă a lucrărilor. La data începerii lucrărilor ne-am deplasat la faţa locului împreună cu proiectantul general SC AGHI PROIECT SRL şi cu domnul Vasiel Marinescu – dirigintele de şantier, pentru a face o inspecţie cu privire la starea tehnică şi estetică a gardului ce costituie obiect în cadrul acestei investiţii şi pentru centralizarea defectelor apărute în decursul celor doi ani. De asemenea s-au făcut sondaje în diferite locuri prin dezvelirea fundaţiilor (mai ales în zonele ce prezintă defecte majore), constatându-se trei categorii de fundaţii.
Deteriorările prezente nu sunt atipice, dar sunt periculoase pentru o construcţie cu această vechime.
Intervenţiile efectuate la reţelele edilitare pozate în trotuarul adiacent (în perioada 2007-2008) au afectat structura gardului datorită vibraţiilor generate de compactor, rezultând deplasarea în plan vertical a stâlpilor şi apariţia unor noi fisuri, permiţând precipitaţiilor, variaţiilor de temperatură şi ninsorilor să degradeze în continuare aceste elemente. Sunt vizibile exfolieri şi desprinderi de fragmente de cărămidă datorită umudităţii excesive din infiltraţii şi capilaritate.
Repetatele cicluri de umed-uscat ale zidurilor au provocat desprinderi importante de caramidă şi dezintegrarea paramentului până la o adâncime de fundare. Prezenţa umidităţii a accelerat recristalizarea sărurilor absorbite prin capilaritate din pământ ducând la degradarea excesivă a zidăriei subterană de susţienere a gardului. 
Suprafeţele tencuite au suferit degradări deasemenea din cauza infiltraţiei şi absorţiei din capilaritate dar şi din cauza reparaţiilor continue defectuoase datorate repetatelor exfolieri, desprinderi şi fisurări. Intervenţiile repetate cu materiale necorespunzătoare executate de neavizaţi, au dus la creşterea suprafeţelor umede şi la desprinderi de material. 
Lipsa unui terasament adecvat la baza gardului a dus la tasări ale terenului şi implicit deplasări ale elementelor acestuia.

Deasemenea arborii crescuţi spontan în vecinătatea sau chiar la baza fundaţiei gardului au afectat structura acestuia prin creşterea necontrolată a radăcinilor.
S-a constat că în decursul timpului atât în perioada celor două războaie cât şi în perioada postbelică s-au făcut intervenţii care au dus la modificări atât la stâlpi de susţinere cât şi la arcadele iniţiale, vechimea şi neântreţinerea construcţiei au contribuit la crearea unui aspect exterior precar.

S-a constatat de asemenea că intervenţiile din perioada postbelică au fost superficiale şi ineficiente, minimalizarea importanţei valorii arhitecturale şi istorice, lipsa totală de minime investiţii de întreţinere, lucrările de asfaltare a trotuarelor făcute neglijent şi agresiv cu utilaje grele au dus la degradarea majoră a structurii, necesitând o intervenţie capitală a tuturor elementelor afectate (carămidă, beton, piatră, elemente metalice etc.).  
În Timişoara conform studiilor de cercetare şi a măsurătorilor din ani 2007-2008-2009 sau înregistrat  ploi acide, din măsurătorile efectuate în parculul Poporului s-a constatat un sol acid cu nivelul pH – ului cuprins între 4,7 şi 5,2. Deasemenea din studiile efectuate în parcul Poporului s-a constatat la arborii indicatori depăşiri unor elemente chimice după cum urmează: mangan, fier, dioxid de sulf şi cobalt. Prezenţa acestor elemente chimice în atmosfera din zona Pestalozzi şi parcul Poporului au determinat modificări în tehnicile de restaurare şi reabilitare. Fenomenele întâlnite datorită atacului biologic sunt: cruste de murdărie, desprinderi de material în fragmente de dimensiuni medii, asprire generală.
Recomandările generale de reabilitare făcute de proiectantul de specialitate doamna arh. Marcela Titz sunt: eliminarea completă a atacului biologic prin folosirea unor instrumente adaptate în vederea protejării suprafeţelor friabile; aplicarea de tratamente biocide pe suprafeţele expuse intemperiilor avându-se în vedere protejarea suprafeţelor care rămân aparente; eliminarea mortarelor cu ciment (tencuieli), reparaţii locale sau mortarul între cărămizi folosind instrumente adaptate acestei operaţiuni; curăţarea mecanica de cruste a suprafeţelor din cărămidă; consolidarea şi repararea elementelor deteriorate; consolidarea cărămizi friabile – la mai mult de 20% înlocuirea acesteia după reţeta analizelor cărămizii; umplerea golurilor şi reţeserea paramentului de zidărie cu cărămidă având dimensiunile, cromatica şi caracteristicile similare celei originale; refacerea mortarelor dintre cărămizi la paramentele expuse folosind reţete adaptate analizelor existente, rostuirea să se realizeze cu mortare compatibile de var (obligatoriu fără ciment); aplicarea tratamentelor de hidrofugare.

Toate aceste probleme apărute au dus la necesitatea schimbării soluţiei tehnice şi reproiectarea Lucrărilor de restaurare a gardului – porţi Anexa 2 la prezenta.

Conform devizului întocmit de executant, valoarea estimată pentru finalizarea investitiei „Reamenajare Parcul Poporului”, este de 405.867,53 lei inclusiv TVA.

In consecinţă:
PROPUNEM

1. Aprobarea devizului in valoare de 405.867,53 lei, inclusiv TVA, pentru finalizarea investitiei „Reamenajare Parcul Poporului”, conform centralizatorului Anexa 1 şi a P.T. nr. 146 / 02.2010 întocmit de SC TITZUNACO SRL.

VICEPRIMAR,
ADRIAN ORZA

DIRECTOR DIRECTIA ECONOMICA,
               DIRECTOR DIRECTIA DE MEDIU,

             SMARANDA HARACICU                                               VASILE CIUPA        

   ŞEF SERVICIU SPAŢII VERZI,                                          CONSILER,
        MIHAELA DIANA NICA                                                FLORIN CIACA
                                                          AVIZAT  JURIDIC,                                                                     
                                                    MIRELA LASUSCHEVICI
RED; DACT. F. C.
                                                                                                                            Cod FP 53 -01, Ver. 1
